GiliGold/VAD_KnessetCorpus huggingface dataset:
זיו שרון: לא יכול להיות מצב שבו יש הגבלה שהיא הגבלה קטגורית ברמה של מיטת סדום ולכן לטעמי ומבחינתי גם ניתן לקצר אלא שהסעיף צריך להיות בנוי אחרת.
זיו שרון: מקום שהמנהל שוכנע שמישהו לא דיווח על חשבוניות קנייה במטרה להעלים עסקאות, אז גם לא צריך את חמש השנים, אז מצדי לא להאריך לו לשנה ולא יוארך המועד.
זיו שרון: אבל בכל שאר המקומות אין שום סיבה אמיתית להגביל את שיקול הדעת של המנהל בחקיקה.
זיו שרון: תמיד הוא יכול במסגרת הסמכויות השומתיות שלו לא להכיר בחשבונית א' או בחשבונית ב', אבל לקצוץ לו את שיקול הדעת בחקיקה – אין הגיון.
איריס וינברגר: אבל להפך, כאן הרחבנו את שיקול הדעת.
זיו שרון: לא מספיק ולא נכון.
איריס וינברגר: למעט חמש השנים אבל מעבר לחמש שנים.
זיו שרון: זה עדיין לא הופך את זה לנכון.
זיו שרון: יש נכון ויש נכון יותר.
זיו שרון: מה שנעשה ב-2003 לא היה נכון ורק היום אתם מודים בשגיאה שמה שנעשה ב-2003 לא היה נכון כשבמשך כל השנים התגלגלתי, לפחות אני, מולכם וניסיתי לשכנע אתכם שזה לא נכון.
זיו שרון: עצם העובדה שאתם מודים שמה שנעשה ב-2003 לא היה נכון, לא הופך את מה שאתם מציעים כרגע לנכון.
זיו שרון: אני מציע גם בסעיף 116 וגם בסעיף 95 להילחם בתופעה בצורה ממוקדת ולא לתת חסמים שהם חסמים מיותרים.
שגית אפיק: למה בחרתם חמש שנים?
שגית אפיק: מה המשמעות?
איריס וינברגר: אנחנו פותחים ב-166 ומאפשרים את שיקול הדעת.
איריס וינברגר: הסיבה שבחרנו חמש שנים, כי מעבר לחמש שנים אנחנו לא יכולים לעשות שומה לצד השני של העסקה, אנחנו לא יכולים לבדוק את הספרים בהכרח ולכן חמש שנים אנחנו חושבים שהוא זמן ראוי.
איריס וינברגר: אנחנו גם לא יכולים לעשות שומה מעבר לחמש שנים אלא אם כן אלה מקרים פליליים.
איריס וינברגר: לכן אני לא חושבת שצריך מעבר לחמש שנים ולחשוף את רשות המסים לאנשים שיבואו בפניות לנכות תשומות כי אנחנו לא נוכל לבדוק אותם.
איריס וינברגר: זה בהיבט של חמש השנים.
איריס וינברגר: מעבר לכך, אנחנו מרחיבים היום את שיקול הדעת ואני חושבת שאנחנו עושים שומה למישהו שמעלים עסקאות ומעלים תשומות, אנחנו רוצים שהענישה תהיה לא בדרך של אי הכרה בתשומות אלא בדרך של הטלת קנס כי משפטית נכון יותר להעניש לא בשומה אזרחית אלא להעניש באמצעות קנסות.
זיו שרון: אני יותר קיצוני ממך.
זיו שרון: אני אומר לך אל תתירי לו בכלל.
איריס וינברגר: אז נגדיל את הקנס.
זיו שרון: מבחינתי האישית אין בעיה ובלבד שנעשה את זה ממוקד.
משה גפני: לגבי הקצאת חשבוניות.
זיו שרון: אני מבקש לענות לאיריס.
זיו שרון: לגבי העניין של חמש שנות שומה, עם כל הכבוד הוא לא רלוונטי כי אותו אדם כשהוא יכלול את זה, הוא יכלול את זה בדוח שהוא דוח נוכחי ואתם תבדקו את זה באותו דוח שהוא יכלול, את אותה חשבונית כשהוא גם ידווח על עסקאות כשיהיה לו ברור שהוא עוסק ושהוא איננו עוסק.
זיו שרון: זה בדיוק על אותו עיקרון כאשר אז הלכו מהשנה וחצי לחמש השנים הנוספות, לכל אותם אנשים שלא ברור היה אם הם עוסקים או אם הם מבצעים עסקה חייבת.
זיו שרון: אותו עיקרון בדיוק.
זיו שרון: אז הצלחתי רק לחמש שנים ואני הוספתי את אותן חמש שנים אבל אני אומר ששנות השומה הן לא רלוונטיות כי ברגע שהחשבונית נכללת בדוח, רק מאותו מועד מתחילות שנות השומה.
זיו שרון: לכן שנות השומה בכלל לא רלוונטיות.
זיו שרון: מצד שני אתם מונעים מתמימים לנכות מס תשומות, מקום שצריך להילחם רק בכאלה שגם אני וגם אתם רוצים להילחם בהם.
איריס וינברגר: לדעתי סיימנו.
איריס וינברגר: זה החוק.
איריס וינברגר: עכשיו הצווים.
משה גפני: אחרי הצווים נחזור להקצאת חשבוניות.
איתן צחור: להשלמה במשפט אחד לגבי מקרקעין, עסקאות מקרקעין, ולפחות שם לתת עשר שנים ולא חמש שנים ואת החמש להפוך לשבע שנים.
איריס וינברגר: כבר היום יש את המגבלה של חמש השנים.
איתן צחור: שבע שנים זה ניהול ספרים.
איתן צחור: זה המינימום.
איריס וינברגר: כמעט ולא נתקלנו במקרים שיהיו מעל חמש שנים.
איריס וינברגר: לא זכור לי שהמקרים לא הגיעו בסופו של דבר להסדרות בעניין הזה.
איתן צחור: אבל את מורידה גיליוטינה.
איריס וינברגר: אנחנו חיים את זה.
איריס וינברגר: חמש שנים זה זמן סביר.
איתן צחור: לא במקרקעין.
איריס וינברגר: אני עוברת לתקנות.
איריס וינברגר: אנחנו מציעים שתי הוראות שעה.
איריס וינברגר: תקנות מס ערך מוסף (הוראת שעה), התשע"ב-2012.
איריס וינברגר: אנחנו מציעים כאן שמועד החיוב יהיה על בסיס מזומן גם לגבי עוסקים שהם יצרנים קטנים.
משה גפני: היום אתם טובים.
איריס וינברגר: עד היום זה היה לגבי מקצועות חופשיים והוספנו בחקיקה את נותני השירותים.
איריס וינברגר: מדובר על יצרנים שמחזור עסקותיהם אינו עולה על מיליון ו-950 אלף שקלים חדשים ובעסקם לא יותר משישה מועסקים.
איריס וינברגר: מדובר כאן על סיוע לעסקים קטנים ואנחנו מבקשים את זה כהוראת שעה.
איריס וינברגר: מדובר כאן על חריג מאוד משמעותי מבחינתנו כי עוסק מנהל את העסק שלו על בסיס מצטבר.
איריס וינברגר: לכן מדובר על הוראת שעה לשנה, עד ה-31 בדצמבר 2012.
משה גפני: מה הצו השני?
איריס וינברגר: התקנה הנוספת היא להאריך הוראת שעה שכבר קיימת ולקבוע שעוסק שמחזור עסקאותיו אינו עולה על מיליון וחצי שקלים חדשים יוכל להמשיך ולדווח דיווח דו חודשי ולא חד חודשי.
משה גפני: הערות לגבי התקנות.
איתן צחור: שיהיה ברור, מדובר כאן על יצרנים קטנים.
איתן צחור: היצרנים שמדובר בהם כאן הם יצרנים עם מחזור אפסי בלבד.
שגית אפיק: שני מיליון.
שי דותן: כדי לסבר את האוזן, אלה שני מיליון שקלים.
שי דותן: מדובר על כשמונים אחוזים מהיצרנים.
משה גפני: אנחנו ביקשנו את זה בישיבה הקודמת.
איתן צחור: אין לי בעיה עקרונית.
איתן צחור: אני רק מציין עובדה.
איתן צחור: זה רק על יצרנים קטנים.
שי דותן: מדובר על יותר משמונים אחוזים מהיצרנים בענף.
שי דותן: 21 אלף עוסקים.
משה גפני: אין לארגונים מלים יותר טובות לומר עליכם.
ברוך שניר: ברוך שניר, התאחדות המלאכה והתעשייה.
ברוך שניר: לא ברורה לי הגישה של הוראת שעה כי בסך הכול באמת מדובר במחזור נמוך.
משה גפני: שמונים אחוזים מהיצרנים.
ברוך שניר: בסדר, אבל עדיין המחזור נמוך.
ברוך שניר: הסכום הוא שני מיליון שקלים שנתי.
ברוך שניר: שוב, העניין של הוראת שעה, למה להיכנס להוראת שעה?
ברוך שניר: לאחר מלחמה של כעשור מגיעים להשיג כזה, אפשר להמשיך את זה.
משה גפני: לגבי התקנות של הדו חודשי, אני חושב שאפשר לאשר.
משה גפני: יש הערות לגבי התקנות של הדו חודשי?
משה גפני: תקנות מס ערך מוסף (הוראת שעה מס') התשע"ב-2011, שר האוצר מבקש כפי שאת הסברת את הדיווח הדו חודשי.
שגית אפיק: תיקון תקנה 20(ג)(1) .
משה גפני: אני חוזר לתקנות הקודמות.
משה גפני: אני חושב שאלה תקנות טובות.
משה גפני: אני חושב שזה באמת רציני.
משה גפני: אני חושב ששנה זה לא מספיק אלא צריך קצת יותר, אבל לא חשוב.
משה גפני: אני חושב שצריך להכניס את זה בחוק.
משה גפני: זאת נראית חקיקה משונה.
משה גפני: אנחנו יושבים כאן ודנים כבר כמה ישיבות והגענו להסכמות.
משה גפני: אני באמת מאוד משבח את רשות המסים בעניין הזה.
משה גפני: רשות המסים בכלל בזמן האחרון היא בסדר.
משה גפני: הגענו לעניין הזה של הנושא של בסיס מזומן.
משה גפני: מדברים גם על היצרנים ואתם מסכימים לעניין הזה ואתם גם מביאים את זה.
משה גפני: זה חלק מהחוק.
משה גפני: אני לא מבין למה זה צריך להיות בתקנות.
משה גפני: זה לא צריך להיות בתקנות אלא בחקיקה.
משה גפני: אתם רוצים לקבוע לשנה, אבל אני חושב ששנה זה לא מספיק אבל זה צריך להיות בחוק.
משה גפני: אני רוצה שהחוק יהיה מושלם.
שגית אפיק: גם את השירות הכנסנו לחוק אבל אחרי שנתיים שזה היה כהוראת שעה.
משה גפני: אני רוצה להסביר לכם.
משה גפני: אני לא למדתי משפטים ולא מבין בעניין הזה.
שי דותן: זאת כלכלה.
שי דותן: לא משפטים.
משה גפני: גם כלכלה לא למדתי.
משה גפני: תכף אני אגיד לך מה עוד לא למדתי.
משה גפני: ברבות השנים הבנתי שאסור שתהיה חקיקה נכה אלא שתהיה חקיקה מושלמת עד כמה שאתה יכול.
משה גפני: בכל אופן, זאת חקיקה של בשר ודם ולא תורה מסיני ולכן צריך לעשות את זה מושלם.
משה גפני: זה לא שהגענו עכשיו עם איזה שהן תקנות.
משה גפני: אנחנו עוסקים בחקיקה שעוסקת בסוגיה הזאת ובאמת הלכתם בצעדים גדולים קדימה עד כדי כך שלמרבה הפתעתי הארגונים לא פוסקים מלשבח אתכם.
משה גפני: זה גם מעיד על רצינות כוונותיהם וכאשר צריך לשבח, הם משבחים.
משה גפני: זה לא יכול להיות וזה לא לעניין מבחינת הליך החקיקה של הוועדה שאנחנו מאשרים את החוק, הולכים להביא אותו לקריאה שנייה ושלישית ופתאום באמצע בדבר שהוא חלק מן העניין, מאשרים אותו בתקנות.
משה גפני: שוב, אני לא יודע איך לימדו משפטים באוניברסיטה אבל זה נראה לי לא לעניין.
שי דותן: מבחינה מיסויית זאת פריצת דרך.
שי דותן: כלומר, זאת פגיעה בעקרונות לכאורה מקודשים של רשות המסים משום שיש פסק דין מנחה במס הכנסה, פסק דין השומרים, שקובע שאם יש לך מלאי, אתה חייב לדווח על בסיס מצטבר למס הכנסה ואם אין לך מלאי, אתה יכול לבחור.
שי דותן: לכאורה רשות המסים כרשות אחת מנסה לבקר את העוסקים בין היתר על פי בדיקות מחזורים בהשוואה לבדיקות מחזורים בין מס הכנסה למע"מ.
שי דותן: כרגע זה פוגע בהשוואה הזאת משום שלמס הכנסה הם יהיו חייבים לדווח על בסיס מצטבר ואצלנו על בסיס מזומן.
שי דותן: אנחנו רוצים לראות האם מדובר בכצעקתה.
משה גפני: בסדר, אז נעשה את זה כהוראת שעה.
שי דותן: אם הכול יהיה בסדר, אנחנו במשא ומתן עם משרד התעשייה וזה בהסכמת משרד התעשייה.
משה גפני: אני לא מתווכח על העקרונות שאתה אומר.
משה גפני: אני מדבר על האכסניה.
שי דותן: אחרי שנה אנחנו נבחן את זה.
משה גפני: אני לא סתם מתעקש על זה.
משה גפני: יש הבדל עצום בין אם אתה מביא את זה בתקנות כמו שאתה מביא ואני גם מבין את החשש שלכם לבין אם אתה שם את זה בחקיקה אפילו כהוראת שעה.
משה גפני: אם אתה שם את זה כהוראת שעה ואתה מאפשר לשר האוצר להאריך את המועד, אם יתברר שזה בסדר, ואני חושב שזה בסדר.
רוחמה אברהם-בלילא: יתרה מזאת.
רוחמה אברהם-בלילא: החוק הזה פועל ככה קרוב לשנה.
עופר שרון: לא.
עופר שרון: הוא מדבר על השירות.
עופר שרון: זה מכר.
איריס וינברגר: החוק בנוי בצורה כזאת כאשר יש את הפרק של מועד חיוב.
איריס וינברגר: כל הסעיפים בפרק הזה, שירותים ככה, מכירת נכסים ככה.
איריס וינברגר: יצרנים, מדובר על מכירת נכסים.
איריס וינברגר: יש אפשרות בסעיף 29 ליצור חריגים.
משה גפני: אני לא משנה את העקרונות ולא מתווכח אתכם על הנושא המקצועי.
משה גפני: אני מקבל את זה כמו שאתם אומרים.
משה גפני: אני אומר שזה צריך להיות בחקיקה הראשית מכיוון שאני בטוח שזה יצליח.
משה גפני: אני בטוח בזה.
משה גפני: אני בטוח שרשות המסים ושר האוצר ירצו להאריך את המועד.
משה גפני: כאשר זה בחקיקה ראשית, המסלול הוא שונה.
משה גפני: כשזה בתקנות, את יודעת שעד שזזים עובר זמן.
איריס וינברגר: להפך.
משה גפני: אם אנחנו כותבים את זה בחקיקה הראשית ואנחנו מאפשרים לשר האוצר להאריך את המועד באישור ועדת הכספים, התהליך הוא הרבה יותר קל והוא גם יותר רציני.
משה גפני: את יודעת שחקיקה ראשית היא יותר מאשר חקיקת משנה.
שי דותן: מבחינה מסוימת יש איזה תהליך הדרגתי מסוים.
שי דותן: תקנות הוא תהליך מסוים.
שי דותן: הוא באמת מצהיר הצהרה.
שי דותן: חקיקה ראשית, זה כבר הרבה יותר מחייב.
משה גפני: אתם מסבירים את מה שאני אומר.
שגית אפיק: אבל השירות נכנס לחקיקה ראשית.
איריס וינברגר: אבל למה הוא נכנס לחקיקה הראשית?
איריס וינברגר: דווקא המבנה של צו הוא מבנה שנותן שליטה יותר גדולה ויכולת גמישות יותר גדולה גם לוועדת הכספים וכל החריגים היו בתקנות.
איריס וינברגר: מה שקרה בנותני שירותים היה שהחריג הפך להיות כלל.
איריס וינברגר: בעצם כל נותני השירותים כמעט היו על בסיס מזומן ולכן אי אפשר היה להשאיר את זה בסמכות שר האוצר וצריך היה להעלות את זה לרמה של חקיקה ראשית.
איריס וינברגר: אני אזכיר שבמקביל כבר הייתה חקיקה ראשית של הרשות.
איריס וינברגר: זה לא עבר ועדת שרים בגלל הנושא של היצרנים.
איריס וינברגר: בגלל שבתוך הממשלה הייתה התלבטות לגבי היצרנים.
משה גפני: מה לפי התקנות יקרה בעוד שנה?
איריס וינברגר: אם לא תוארך הוראת השעה, לא יהיה.
שגית אפיק: אם זה יהיה בחוק, תהיה לך אפשרות, תהיה אפשרות הארכה
משה גפני: זה שאלתי.
משה גפני: ידעתי את התשובה.
משה גפני: יהיה כתוב בחוק ששר האוצר, באישור ועדת הכספים.
משה גפני: אם אני אעשה את זה בניגוד לדעתכם, אתם תמשכו את הצו?
שי דותן: אנחנו צריכים להביא את זה למנהל לדיון.
איריס וינברגר: נצטרך למשוך את הצו, כן.
איריס וינברגר: אנחנו הרי עוד ניפגש בהרבה סיטואציות ואפשר יהיה להחליף את זה לחקיקה ראשית בהזדמנות.
איריס וינברגר: תנו לנו לבחון את זה.
איריס וינברגר: עוד לא התחלנו עם הצו הזה.
איריס וינברגר: אנחנו עוד לא יודעים מה ההשלכות שלו.
איריס וינברגר: אנחנו מאוד פוחדים מכך.
שי דותן: בגלל ההתעכבויות, היצרנים הקטנים הפסידו כבר חודשיים בגלל שזה לא אושר.
שי דותן: חבל לדחות את זה עוד.
משה גפני: אני מציע שאנחנו נאשר את החוק כפי שנאמר עד עכשיו לגבי העניין הזה.
משה גפני: הנושא של קנס של שלושים אחוזים, זה יהיה עד שלושים אחוזים.
משה גפני: כמו שאתם אומרים שבית המשפט פסק לגבי עד אחוז אחד.
עופר שרון: סביר מאוד להניח.
משה גפני: לגבי הנושא של התקנות של היצרנים.
משה גפני: אני לא רוצה ללכת נגד רשות המסים.
משה גפני: אני אצביע על החוק כי החוק הוא מאוד מאוד חשוב.
משה גפני: את החלק הזה של התקנות אני לא מאשר ולא מביא את זה.
משה גפני: אני מאפשר להם יומיים-שלושה, כמו שאפשרתי לבנקים, עד שנביא את זה למליאה ואז אם הם אכן מסכימים, זה ייכנס לחוק.
משה גפני: זאת מהפכה ממש והם צריכים אומץ לעניין הזה.
משה גפני: אני חושב שכל אחד מחברי הוועדה צריך אחרי כן לדבר אתם בנפרד ולתת להם מוטיבציה למהפכות.
משה גפני: גם אתם מקבלים את הזמן הזה.
משה גפני: אני לא מביא את זה למליאה.
משה גפני: אני רוצה שזה יהיה בהסכמה.
משה גפני: אני מאוד מאוד מבקש, אני חושב שזה מאוד חשוב.
משה גפני: אם זה בתקנות, אנחנו די קוברים את זה.
משה גפני: עד שזזים בממשלה, אני לא יודע מי עוד שנה יהיה שר האוצר, יכול להיות שלפני כן יהיו בחירות למרות שאני מעריך שזה לא יקרה.
רוחמה אברהם-בלילא: אני אומרת לך שיהיו.
משה גפני: אני לא נכנס לפרט הזה.
משה גפני: אתם יודעים שכדי להביא תקנות חדשות – ואלה תקנות חדשות – זה סיפור שיכול להיות שיהיה יושב ראש חדש שיצטרך להתחיל את הכול מהתחלה ויבואו פקידים חדשים.
משה גפני: כשזה בחוק, יש אפשרות מאוד פשוטה.
משה גפני: זה נמצא כבר בחקיקה ראשית, אפשר להאריך את זה, שר האוצר באישור ועדת הכספים.
משה גפני: תאמינו לי, אם אני הייתי ברשות המסים, הייתי עושה את זה.
משה גפני: הייתי משכנע את השר.
משה גפני: אם אתם רוצים, אני אשכנע את השר אבל אני לא רוצה לעקוף אתכם.
איריס וינברגר: אפילו הדו חודשי שזה מיליון וחצי, זאת הוראת שעה בתקנות ואנחנו באים ומאריכים אותן.
משה גפני: בסדר, אבל עכשיו אנחנו בחגיגה.
משה גפני: אם לא היה את כל זה, אני לא יודע.
משה גפני: כשאתם נמצאים ברשות המסים, בסדר, אבל מי מבטיח את זה?
משה גפני: אולי אתם תעברו לאגף התקציבים?
שי דותן: מאיגרא רמא?
משה גפני: יש לכם יומיים-שלושה.
הילה פילו: אני הילה פילו, יש לי עסק יצרני קטן שעונה לתנאים.
הילה פילו: אני חושבת שלעשות את הצעד הזה עד שנה, זה כמעט לא לעשות כלום.
הילה פילו: עד שאני אצליח לשכנע את הלקוחות שלי שייתנו לי שיקים על בסיס חשבון עסקה ולא חשבונית מס כדי שאני אוכל ליהנות מזה, יעברו כמה חודשים ואז בסוף השנה או שזה יפסק או לא.
הילה פילו: עדיף כבר לא לעשות כלום.
הילה פילו: אם אתם עושים את זה רק לשנה, זה כמו לא לעשות כלום.
משה גפני: תגידי להם שאני לא הזמנתי אותך.
הילה פילו: לא, לא הזמנת אותי.
משה גפני: עוד יחשבו שאני הבאתי אותך בכוונה כדי לומר את הדברים.
איריס וינברגר: יש הוראת חוק.
רוחמה אברהם-בלילא: אבל היא מביאה את זה מהלכה למעשה.
רוחמה אברהם-בלילא: אין חכם כבעל ניסיון.
משה גפני: היא אומרת שאם עושים את זה בתקנות עד סוף השנה, עד שהיא תשכנע את הלקוח, ייקח זמן.
משה גפני: אם זה נמצא בחקיקה, המצב משתנה לחלוטין, זה כבר משהו אחר, זה תהליך שכבר התחילו אתו וכדי לעצור אותו באמצע, צריך לקרות משהו.
משה גפני: כאמור, לא הזמנתי אותה אלא היא באה ביוזמתה.
איריס וינברגר: שוב, אנחנו מסבירים.
משה גפני: אל תסבירו.
משה גפני: רק תסכימו.
משה גפני: בסדר, יש לכם יומיים-שלושה.
שמואל חרסט: אם אנחנו כבר נוגעים בסעיף 95 ויש הסכמה להוסיף את המילה "עד" לשיעור של שלושים אחוזים.
משה גפני: לא מוסיפים את המילה "עד".
משה גפני: ההסכמה היא שכמו שהייתה פסיקה לגבי הנושא של אחוז אחד שהוא עד, יש הסכמה גם לגבי העניין הזה בהתאם לפסיקה של בית המשפט.
שמואל חרסט: ואז זה לא ישונה בחוק אם לא תוסף המילה "עד"?
קריאה: יש הצהרה לפרוטוקול.
שמואל חרסט: זאת לא הצהרה לפרוטוקול.
משה גפני: כן, זאת הצהרה לפרוטוקול.
זיו שרון: חזרה לעניין של סעיף 95.
זיו שרון: כמו העניין של סעיף 116.
זיו שרון: יורים בתותח שיכול לפגוע גם בחפים מפשע, גם בצורה שעושים את התיקון לתקנות של סעיף 95.
זיו שרון: גם כאן המטרה – ואיריס אמרה את זה רק לפני רבע שעה – לפגוע באלה שמעלימים קניות על מנת להעלים את מחזור העסקאות שלהם.
זיו שרון: תקלות בניהול ספרים יכולות לקרות גם לאחרים.
זיו שרון: אוטומטית מי שקרתה לו תקלה מסוג אחר, הוא כבר נכנס לקטגוריה של אותו קנס שלא יועד ליפול עליו.
זיו שרון: אני מבקש שהניסוח יהיה שונה.
זיו שרון: אני בעד, ואין לי גם בעיה להעלות את שיעור הקנס, אבל שהוא יהיה ממוקד.
זיו שרון: דהיינו, במקום הניסוח הארוך שלהם שקשור לתקנות ניהול ספרים, ניסוח קצר שאומר שראה המנהל כי עוסק לא רשם חשבונית בספריו ושוכנע המנהל כי אי הרישום היה מתוך מטרה להימנע מדיווח על עסקאות, רשאי יהיה המנהל להטיל על העוסק קנס בשיעור של, מבחינתי גם חמישים ומאה אחוזים כי כאן זה ממוקד על מי שמכוונים אליו ולא כאלה שיכולים להיות נספחים ולחטוף במקרה את העונש הזה על משהו שהם לא אמור לחטוף.
זיו שרון: אני רוצה לומר שלפני תשע שנים נחקק תיקון לסעיף 50 של כפל מס בחשבוניות.
זיו שרון: אני יכול לומר לכם שבנושא העיסוק גם על ידי המשרדים וגם לפחות על ידי אחד מבתי המשפט, למרות שהכוונה הייתה אך ורק לחשבוניות הפיקטיביות, קיים פסק דין בבית המשפט המחוזי בתל אביב שבו השופטת דניה קרת פסקה.
איריס וינברגר: אני חוזרת שוב.
איריס וינברגר: אנחנו יצרנו כאן קנס על בסיס נסיבות מאוד מחמירות מתוך מטרה שלא נתחיל לבדוק אם כן תם לב או לא תם לב כי כאן זאת לא מטריה פלילית אלא נסיבות מחמירות של ספרים פסולים, סטייה מהותית ואי רישום.
משה גפני: לגבי הקצאת החשבוניות, אני מציע ששר האוצר יוכל אחרי שלוש שנים לבוא לוועדה ולהאריך או לקצר.
שי דותן: בסדר.
שגית אפיק: עד 2017 זה לא נכנס לתוקף אבל שר האוצר רשאי להאריך את הדחייה או לקצר.
משה גפני: מה שאתה הצעת, אבל אני קצת שכללתי.
עופר מנירב: שיפרת.
משה גפני: שיפרתי.
טיבי רבינוביץ: אני רוצה לחזור לסעיף 47 ולומר עוד מילה.
טיבי רבינוביץ: אם אתה מסיבות טכניות, אין לך זמן, אבל אני רוצה לחזור לטיעון הקודם שהשמעתי.
משה גפני: אתה תשב עם רשות המסים.
טיבי רבינוביץ: כן, אבל אמרת קודם שאתה רוצה לאשר חקיקה מושלמת.
משה גפני: נכון, אבל אנחנו כנראה נחזור לכאן.
טיבי רבינוביץ: אתה לא מאשר את זה היום?
משה גפני: אני מאשר אבל אנחנו לא מעלים את זה למליאה.
משה גפני: מה זה עסק שלך איך אנחנו עובדים כאן?
משה גפני: לך יש כמה ימים לדבר אתם ולא הולך לקרות שום דבר.
משה גפני: מה זה עסק שלך שאנחנו מצביעים כאן?
טיבי רבינוביץ: בינתיים אתה מאשר את הסעיף.
משה גפני: אישרתי אבל אני לא מביא את זה למליאה.
משה גפני: הודעתי שאני לא מביא את זה למליאה.
משה גפני: יש לי אתם עוד כמה עסקים.
זיו שרון: שימו לב לאבסורד בהצעה הנוכחית.
זיו שרון: בן אדם לא קיבל את החשבונית לידיו ובמקרה פסלו לו את הספרים.
משה גפני: אני לא מסכים אתך אבל אפילו אם אני מסכים אתך, לא רוצה לתת להם שיקול דעת, אני לא הולך לפתוח עשר חזיתות עם רשות המסים.
משה גפני: יש לי דברים יותר חשובים בחוק הזה וכך גם לך.
איתן צחור: היה סיכום גם עם חברת הכנסת רוחמה אברהם שתוקם ועדה שתדון בכל הנושא עליו דיברנו כאן אבל הוועדה לא קמה.
איתן צחור: יש דבר אחד שחייבים לדון בו וזה כל הנושא של הערערים.
משה גפני: אני לא מאשר את החוק, בוא נקים את הוועדה.
רוחמה אברהם-בלילא: זאת הייתה הארה כ-א' להתנהלות.
איתן צחור: אני אשלים את המשפט.
איתן צחור: אנחנו עדיין מבקשים שכל הנושא של הערערים בפני הוועדה, כל הפרוצדורות האלה, הובטח לנו חזור והבטח שנשב אתם ונמצא פתרונות איך מערערים לוועדה ואיך מערערים לבית המשפט, האם זה בית משפט מחוזי או שלום.
איתן צחור: עכשיו יש עוד נדבך נוסף על זה עם הקנס החדש.
איתן צחור: לכן אנחנו מבקשים שבלי שום קשר לתיקון תוקם הוועדה הזאת ותדון בכל הנושא של הערערים כפי שהובטח.
איריס וינברגר: אנחנו בהחלט נשב עם לשכת עורכי הדין בנושא הוועדות לניהול פנקסים.
איתן צחור: כל הפרוצדורה סביב הנושא הזה.
רוחמה אברהם-בלילא: אתה מקים את הוועדה הזאת?
משה גפני: יש את הוועדה לעסקים קטנים.
משה גפני: חברת הכנסת רוחמה אברהם תטפל בנושא.
רוחמה אברהם-בלילא: הוועדה היא בראשות ליה שמטוב אלא אם כן אתה עושה ועדה אד-הוק לעניין.
משה גפני: צוות שאת תעמדי בראשו.
איריס וינברגר: לעניין הוועדות לניהול פנקסים?
איריס וינברגר: רשות המסים רואה בעייתיות מאוד גדולה עם הוועדות האלה.
משה גפני: תשבו עם הצוות הזה שרוחמה אברהם תעמוד בראשו.
משה גפני: חברת הכנסת רוחמה אברהם, היא אישה חכמה ואם אתם תשכנעו אותה שזה מה שצריך לעשות, זה מה שיהיה.
משה גפני: אם היא תשכנע אתכם, גם אתם אנשים הגיוניים ותוכלו להיכנס לעניין הזה.
משה גפני: זה לא מעכב את החוק.
רוחמה אברהם-בלילא: זה לא קשור לחוק.
משה גפני: זה רחב יותר מהחוק.
משה גפני: אני מבקש לאשר את חוק מס ערך מוסף על כל מה שדיברנו ועל השינויים שנעשו.
משה גפני: אני לא מביא את זה למליאה ונותן כמה ימים לשבת עם הבנקים ואני מבקש לעשות זאת בתוך יומייחם-שלושה.
משה גפני: אני מאוד מאוד מאוד מבקש שרשות המסים תסכים בנושא הזה שהבאתם בתקנות להכניס לחוק בהוראת שעה.
משה גפני: יש לזה מסר מאוד חשוב.
משה גפני: אני רוצה שהברכות שרשות המסים מקבלת, יהיו מושלמות.
רוחמה אברהם-בלילא: במיוחד לקראת חג הפורים.
משה גפני: אם אתם יכולים לתת תשובה בתענית אסתר למרות שלא חייב ואפשר גם בשושן פורים.
משה גפני: אנחנו מצביעים על אישור חוק מס ערך מוסף עם התיקונים כפי שנאמרו וההצהרות שהיו לפרוטוקול.
משה גפני: בעד אישור החוק – פה אחד החוק אושר
משה גפני: אני מאוד מברך את רשות המסים.
משה גפני: אני חושב שזה צעד גדול קדימה.
רוחמה אברהם-בלילא: כולנו מברכים.
משה גפני: אני חושב שזאת הליכה לקראת העניין.
משה גפני: אני מודה לחברת הכנסת רוחמה אברהם שהייתה שותפה לעניין הזה, לציון, לפניה ולכל מי שסייע בעניין.
משה גפני: אני מודה לארגונים ולגופים שבירכו אתכם על כך ואכן כל הברכות מגיעות לכם.
משה גפני: בעזרת השם בתוך יומיים-שלושה תיתנו לי תשובה חיובית לגבי התקנות.
משה גפני: פניות מספר 24 ו-25 – משרד הפנים פקוח ארצי על בחירות.
משה גפני: פניות מספר 57 עד 59 – הרשות להגבלים עסקיים
אילן שטיינר: אילן שטיינר, סמנכ"ל רשות ההגבלים העסקיים.
אילן שטיינר: בעקבות שורה של שינויי חקיקה וקבלת סמכויות נוספות, בין השאר במסגרת הוועדה לשינוי חברתי כלכלי, הוועדה להגברת התחרותיות, נערכים לקליטה של כוח אדם נוסף ברשות בסדר גודל של למעלה משלושים כלכלנים ומשפטנים נוספים שיאפשרו לנו לבצע מחקרי שוק ולטפל בכשלים שכולנו כצרכנים מכירים.
אילן שטיינר: לשם כך הגענו לסיכום תקציבי עם אגף התקציבים באוצר לפיו אנחנו נקבל תוספת של כ-15 מיליון שקלים כאשר מחצית הסכום ישמש לעלויות שכר ללמעלה משלושים עובדים והחצי השני לצרכים תפעוליים, בין השאר הגדלת הדיור, משרדים ופעולות שוטפות.
משה גפני: מה תעשו עם כוח האדם הזה?
אילן שטיינר: אנחנו מתכוונים לבנות יחידה חדשה ברשות שתבצע מחקרי שוק, חטיבת התחרותיות.
משה גפני: מה זה מחקרי שוק?
אילן שטיינר: אני אסביר.
אילן שטיינר: היום הרשות מפעילה את סמכויותיה כאשר מגיעות לפתחה בקשות למיזוגים, בקשות לפטורים מהסדרים כובלים או מונופולין והיא למעשה מגיבה לפניות שמגיעות לפתחה.
אילן שטיינר: בעקבות דעות שנשמעו בוועדות השונות להגברת התחרותיות וכדומה ודעות שהושמעו גם בוועדה הזאת, אנחנו ביקשנו לייעד קבוצה של כלכלנים ומשפטנים שיבצעו בצורה פרו אקטיבית יזומה מחקרי שוק.
משה גפני: לבדוק מה מחיר הקוטג'?
אילן שטיינר: לא לבדוק מה מחיר הקוטג'.
פניה קירשנבאום: אם יבדקו את הריכוזיות של המשק?
פניה קירשנבאום: אני רוצה לומר לך שהשבוע עלה חוק שלי לגבי פיקוח על משקאות מזויפים והאוצר התנגד לו.
פניה קירשנבאום: אתה יודע למה האוצר התנגד?
פניה קירשנבאום: אנשים חולים, מתעוורים, מתים ממשקאות מזויפים אבל האוצר אמר שאין לו כסף ואין לו תקנים לפקחים שיפקחו על הפצת המשקאות המזויפים.
פניה קירשנבאום: אני רואה שיש כאן כסף, 15 מיליון לשלושים תקנים של כלכלנים ועורכי דין.
אילן שטיינר: לרשות ההגבלים העסקיים יש גם את הסמכויות בחוק לדרוש נתונים.
משה גפני: מה שאמרה חברת הכנסת פניה קירשנבאום לגבי משקאות מזויפים, יש לך סמכות?
אילן שטיינר: אם נהיה סבורים שמדובר בשוק שיש בו כשלי שוק שאנחנו יכולים לבחון אותם ולהציע המלצות לגביהן יהיה אפשר לתת מענה לבעיות שקיימות בו על ידי הגברת התחרות.
פניה קירשנבאום: זאת מכבסת מלים מה שאתה אומר את זה.
פניה קירשנבאום: סליחה שאני אומרת את זה.
פניה קירשנבאום: שני אנשים נפטרו בבית חולים רמב"ם, עצרו לפני שבוע תשעה יצרני משקאות מזויפים ואתה אומר שאם אתם תמצאו כשלי שוק.
פניה קירשנבאום: איזה כשל שוק אתם עוד צריכים למצוא אם בכל הפיצוציות והברים מוכרים משקאות מזויפים שמסכנים את בריאות הציבור?
פניה קירשנבאום: איזה עוד כשל צריך להמציא בשביל זה?
אילן שטיינר: גברתי, אנחנו ברשות ההגבלים העסקיים עוסקים בכשלי שוק של תחרות ובכלכלה.
אילן שטיינר: הדברים שאת מדברת עליהם הם דברים חשובים מאוד אבל אני חושב שיש לזה יותר נגיעה לנושאים בריאותיים שלא נמצאים אצלנו בסדר היום.
אילן שטיינר: אני אשלים את תשובתי ליושב ראש.
אילן שטיינר: בשווקים רבים – היום אנחנו מדברים הרבה על שווקים של מזון, על ענף המלט, קמעונאות וכיוצא באלה - אנו עדים לבעיות שמתעוררות שהן לא תמיד בהקשר של תופעה ספציפית כמו מיזוג או הסדר כובל.
אילן שטיינר: על מנת שנוכל לבחון את הדברים האלו לעומק על ידי דרישות נתונים מאוד מפורטות מהגורמים הפעילים בענף, על מנת שנוכל לנתח את הבעיות ולהביא בסופו של דבר להמלצות מהסוג שהיום עושות ועדות בין משרדיות כאלה ואחרות – אנחנו רוצים להקים את חטיבת התחרותיות.
אילן שטיינר: הדבר גם מעוגן בהחלטות ממשלה ובהחלטות הוועדה לשינוי חברתי כלכלי.
אילן שטיינר: לשם כך אנחנו מבקשים את התוספת האמורה.
פניה קירשנבאום: אני מבקשת רביזיה.
פניה קירשנבאום: אני רוצה לקבל הסברים מהאוצר - ולא מההגבלים העסקיים – איך מצאו כסף למחלקה הזאת ולמה אין כסף למשל לפיקוח על המשקאות המזויפים.
משה גפני: אז אני לא מצביע אלא אחכה לתשובה.
משה גפני: את תאמרי לי מתי להצביע.
משה גפני: אתה לא צריך לבוא שוב להסביר.
משה גפני: הסברת באריכות.
משה גפני: חברת הכנסת פניה קירשנבאום תהיה בקשר עם האוצר והיא תאמר לנו מה התוצאה של העניין הזה.
משה גפני: פנייה מספר 61 –
ערן כהן: ערן כהן, רכז תחבורה באגף התקציבים.
ערן כהן: הפנייה מסדירה בתקציב הפיתוח של משרד התחבורה תקצוב של פרויקטים בהתאם לתוכנית העבודה המוסכמת בין משרדי התחבורה והאוצר.
ערן כהן: יש כאן מספר רב של פרויקטים, בין היתר מוקדי סיכון עירוניים ובין-עירוניים, שדרוג של כביש 1, שדרוג של כביש 38 לבית שמש.
משה גפני: בהעברה כאן, כמה כסף יש לכביש 1?
ערן כהן: בהעברה כאן, 2.1 מיליון שקלים.
משה גפני: תראה לי את הסעיף.
ערן כהן: בתוך התקציב של מע"צ.
ערן כהן: אתה רואה, חברת מע"צ, 794005, הרשאה להתחייב נוספת בהיקף של 2.8 מיליארד שקלים.
משה גפני: כמה לכביש 1?
ערן כהן: 2.1.
ערן כהן: הפנייה הזאת היא הפנייה החיצונית.
ערן כהן: כל הפנייה הזאת כוללת, בחלקה פנייה פנימית בתוך תקציב מע"צ ובחלקה פנייה חיצונית, מה שהבאנו מנתיבי ישראל, מהתוכנית של נתיבי ישראל, הרשאות להתחייב לתוכניות השונות.
ערן כהן: זאת הפנייה שאתם רואים.
ערן כהן: יש גם שינוי פנימי בתוך תקציב מע"צ שמשלים את כל הפרויקטים האלה, שזה גם כביש 1 בסכום של 2.1 מיליארד שקלים מתוך ה-2.5 מיליארד.
ערן כהן: ה-400 כבר תוקצב לקידום זמינות.
ערן כהן: זה בעצם מהווה השלמה לגמרי של פרויקט כביש 1.
ערן כהן: אותו הדבר לגבי כביש 38.
משה גפני: כמה כסף לכביש 38?
ערן כהן: 740 מיליון שקלים.